钦定古今图书集成/方舆汇编/职方典/第1538卷 > 《贤奕槁序》陈宗虞
## 钦定古今图书集成/方舆汇编/职方典/第1538卷 > 《贤奕槁序》陈宗虞

《贤奕槁》者，今普安郡大夫台山所为诗也。大夫初令
嶍峨，迁司徒郎，谪通州，量移涿州，载谪辰州，皆有佳
政，不论，论其值之变者。涿，畿辅首，地冲而费钜，惫极
矣。民间穷者骨立，势者虎负，繇不得供命者日益水
火，则络绎而亡。仕者即不官，不乐刺其地，虽觐谒者
苦其途，谁振而理之？大夫至，不逾月，检籍均徭，抑豪
强，稽隐脱。自是疲者少解，亡者襁负而归，闾阎甫如
更生。顾豪姓不便者，含沙其旁矣，果中于中贵人，飞
语上闻，收大夫焉。乃涿父老扶杖携儿扣阙，三上疏
白其事。昔杜子美览元道州诗，志之云：“今盗贼未息，
知民疾苦，若得结辈十数，落落然参错天下，万物吐
气，治安可待矣。”嗟乎！良吏之难，自子美然矣。今海内
兵戎俶扰，憔悴日剧，不独一涿州然矣，顾大夫者可
多得邪？乃道州《舂陵行》示官吏之作，及所著《元子》等
篇，照耀简册，长与金石不磨，则岂谓大夫？今稿不万
千祀，爱而不传也